pythainlp/thaigov-v2-corpus-22032023 huggingface dataset:
วันอังคารที่ 1 กุมภาพันธ์ 2565
ครม.เห็นชอบให้ รฟท.ปรับกรอบวงเงินโครงการระบบรถไฟชานเมือง (สายสีแดง) จาก 93,950 ล้านบาท เพิ่มขึ้นเป็น 96,868 ล้านบาท จากภาระภาษีและความผันผวนของอัตราแลกเปลี่ยน
ครม.เห็นชอบให้ รฟท.ปรับกรอบวงเงินโครงการระบบรถไฟชานเมือง (สายสีแดง) จาก 93,950 ล้านบาท เพิ่มขึ้นเป็น 96,868 ล้านบาท จากภาระภาษีและความผันผวนของอัตราแลกเปลี่ยน
วันที่ 1 กุมภาพันธ์ 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)เห็นชอบให้การรถไฟแห่งประเทศไทย (รฟท.) ปรับกรอบวงเงินโครงการระบบรถไฟชานเมือง (สายสีแดง) ช่วงบางซื่อ-รังสิต และช่วงบางซื่อ-ตลิ่งชัน ที่เกิดจากภาระภาษีต่างๆ เช่น ค่าภาษีมูลค่าเพิ่มจากการเปลี่ยนแปลงแหล่งเงินกู้จากองค์การความร่วมมือระหว่างประเทศของญี่ปุ่น (JICA) เป็นแหล่งเงินกู้ภายในประเทศ, ค่าภาษีมูลค่าเพิ่มและอากรจากการนำเข้าของโครงการฯสายสีแดง และค่าใช้จ่ายที่เพิ่มขึ้นที่ต้องชำระให้ผู้รับจ้างในส่วนที่เป็นเงินเยนจากความผันผวนของอัตราแลกเปลี่ยน รวมจำนวน 2,917 ล้านบาท ประกอบด้วย ช่วงบางซื่อ-รังสิต จำนวน 2,011 ล้านบาท และช่วงบางซื่อ-ตลิ่งชัน จำนวน 906 ล้านบาท ทำให้กรอบวงเงินลงทุนโครงการระบบรถไฟชานเมืองสายสีแดงตามมติครม.เดิมที่อนุมัติไว้จำนวน 93,950 ล้านบาท เพิ่มขึ้นเป็น 96,868 ล้านบาท
ขณะเดียวกันครม.ได้อนุมัติให้รฟท.กู้เงินภายในประเทศมาจ่ายค่าอากรนำเข้า (Import Duty) ที่ได้รับการอนุมัติงบประมาณจากครม.และมีมูลค่างานระบุไว้ในสัญญาแล้วเป็นจำนวนเงิน 660 ล้านบาท พร้อมกันนี้ได้ให้กระทรวงการคลังจัดหาแหล่งเงินจำนวน 7,985 ล้านบาท ประกอบด้วยช่วงบางซื่อ-รังสิต จำนวน 7,078 ล้านบาท และช่วงบางซื่อ –ตลิ่งชันจำนวน 906 ล้านบาท โดยให้กระทรวงการคลังจัดหาแหล่งเงินที่เหมาะสมพร้อมทั้งค้ำประกันเงินกู้ภายใต้กรอบวงเงินที่ได้รับอนุมัติให้แก่รฟท. โดยรัฐบาลรับภาระค่างานโครงสร้างพื้นฐานงานโยธา และส่วนที่เกี่ยวข้องตามหลักการของมติครม.เมื่อวันที่ 7 พฤศจิกายน 2549
โดยให้สำนักงบประมาณจัดสรรงบประมาณรายจ่ายประจำปีเพื่อชำระต้นเงิน ดอกเบี้ย และค่าใช้จ่ายอื่นในการกู้เงินในส่วนที่รัฐบาลรับภาระต่อไป ส่วนค่างานระบบไฟฟ้าและเครื่องกล รวมทั้งจัดหาตู้รถไฟฟ้าให้รฟท.เป็นผู้รับภาระ โดยให้กระทรวงการคลังเป็นผู้พิจารณาการกู้เงิน วิธีการกู้เงิน เงื่อนไข และรายละเอียดต่างๆของการกู้เงินตามความเหมาะสมและจำเป็น
---------------------------
วันพุธที่ 11 พฤษภาคม 2565
กระทรวงอุตสาหกรรมร่วมเป็นเจ้าภาพจัดการประชุมเครือข่ายด้านการเสริมสร้างสมรรถนะ (Capacity Building Network: CBN)
กระทรวงอุตสาหกรรมร่วมเป็นเจ้าภาพจัดการประชุมเครือข่ายด้านการเสริมสร้างสมรรถนะ (Capacity Building Network: CBN)
กระทรวงอุตสาหกรรมร่วมเป็นเจ้าภาพจัดการประชุมเครือข่ายด้านการเสริมสร้างสมรรถนะ (Capacity Building Network: CBN)
วันนี้ (11 พฤษภาคม 2565) นายจุลพงษ์ ทวีศรี รองปลัดกระทรวงอุตสาหกรรม เป็นประธานร่วมกับผู้แทนกระทรวงศึกษาธิการและกระทรวงการต่างประเทศ เป็นเจ้าภาพจัดการประชุมเครือข่ายด้านการเสริมสร้างสมรรถนะ (Capacity Building Network: CBN) ซึ่งจัดขึ้นระหว่างวันที่ 11-12 พฤษภาคม 2565 ภายใต้การประชุมคณะทำงานด้านการพัฒนาทรัพยากรมนุษย์ (APEC Human Resources Development Working Group: HRDWG) ครั้งที่ 47 ในช่วงที่ประเทศไทยเป็นเจ้าภาพจัดการประชุมเอเปค ปี 2565 เพื่อร่วมขับเคลื่อนและส่งเสริมความร่วมมือในภูมิภาคเอเชียแปซิฟิก ด้านการเพิ่มขีดความสามารถของทรัพยากรมนุษย์ภาคอุตสาหกรรมอย่างยั่งยืน รวมถึงแนวทางการฟื้นฟูและเชื่อมโยงเศรษฐกิจอุตสาหกรรมจากผลกระทบของโควิด-19 โดยมีนายกฤศ จันทร์สุวรรณ รองผู้อำนวยการสำนักงานเศรษฐกิจอุตสาหกรรม เป็นหัวหน้าคณะผู้แทนไทย ณ โรงแรมแชงกรี-ลา กรุงเทพมหานคร
วันอังคารที่ 22 มีนาคม 2565
ออมสินขานรับนโยบายรัฐ เร่งช่วยเพิ่มสภาพคล่องของประชาชนต่อเนื่อง ปล่อยสินเชื่อดอกเบี้ยต่ำเพียง 0.35% ต่อเดือน ไม่ต้องมีผู้ค้ำ ไม่ต้องผ่อนชำระ 6 งวดแรก
ธนาคารออมสินเตรียมเปิดให้กู้โครงการ สินเชื่อห่วงใย (เพื่อสู้ภัยโควิด-19) ด้วยหลักเกณฑ์เงื่อนไขผ่อนปรนเป็นพิเศษ เพื่อช่วยเหลือผู้ที่ต้องการเม็ดเงินหมุนเวียนใช้สอยในครอบครัว ช่วยลดภาระหนี้สิน หรือใช้แก้ปัญหาขาดสภาพคล่อง
นายวิทัย รัตนากร ผู้อำนวยการธนาคารออมสิน เปิดเผยว่า ตามที่รัฐบาลโดยพลเอกประยุทธ์ จันทร์โอชา นายกรัฐมนตรี ตระหนักถึงความเดือดร้อนของประชาชนที่ประสบปัญหาทางการเงิน อันเกิดจากสถานการณ์การแพร่ระบาดโควิด-19 ซึ่งที่ผ่านมาได้มอบนโยบายให้สถาบันการเงินของรัฐเร่งช่วยเหลือผู้เดือดร้อนอย่างต่อเนื่อง โดยล่าสุดธนาคารออมสินเตรียมเปิดให้กู้โครงการ สินเชื่อห่วงใย (เพื่อสู้ภัยโควิด-19) ด้วยหลักเกณฑ์เงื่อนไขผ่อนปรนเป็นพิเศษ เพื่อช่วยเหลือผู้ที่ต้องการเม็ดเงินหมุนเวียนใช้สอยในครอบครัว ช่วยลดภาระหนี้สิน หรือใช้แก้ปัญหาขาดสภาพคล่อง
ทั้งนี้ สินเชื่อห่วงใย (เพื่อสู้ภัยโควิด-19) เปิดให้ผู้มีอายุ 20 ปีบริบูรณ์ สัญชาติไทย สามารถยื่นขอกู้รายละไม่เกิน 10,000 บาท อัตราดอกเบี้ยคงที่เพียงร้อยละ 0.35 ต่อเดือน พร้อมเงื่อนไขพิเศษ ไม่ต้องมีผู้ค้ำและไม่ต้องมีหลักประกันการกู้ รวมถึงผ่อนปรนให้ผู้กู้ไม่ต้องชำระทั้งเงินต้นและดอกเบี้ย 6 งวดแรก กำหนดระยะเวลาชำระคืนเงินกู้ไม่เกิน 2 ปี โดยเปิดให้ยื่นกู้ตั้งแต่วันที่ 23 มีนาคม 2565 เป็นต้นไป ผ่านทางแอป MyMo เท่านั้น ซึ่งสะดวกรวดเร็วและไม่ต้องไปติดต่อสาขา ผู้ที่ประสงค์ยื่นกู้สามารถเข้าแอป MyMo และดำเนินการตามขั้นตอน ดังนี้
ขั้นตอนที่ 1 ลงทะเบียนเพื่อรับสิทธิ์ โดยระบบจะกำหนดวันที่นัดหมายให้ลูกค้าล็อกอินเข้าแอปเพื่อกดยื่นขอกู้อีกครั้ง
ขั้นตอนที่ 2 กดยื่นขอกู้ผ่านแอป ตามกำหนดวันที่นัดหมาย
จากนั้นธนาคารฯ จะแจ้งผลการพิจารณาให้ทราบในวันถัดไป ผ่านแอป MyMo และ SMS โดยผู้ที่ได้รับอนุมัติสินเชื่อสามารถทำสัญญากู้ยืมเงินผ่านแอป (Digital Contract) และรับเงินกู้เข้าบัญชีได้โดยสะดวกรวดเร็วต่อไป สอบถามรายละเอียดเพิ่มเติมได้ที่ GSB Contact Center โทร. 1115 และที่ facebook : GSB Society
วันอาทิตย์ที่ 14 พฤศจิกายน 2564
นายกฯ นำทีม ครม.สัญจร จ.กระบี่ - ตรัง กระตุ้นเศรษฐกิจ สร้างความมั่นใจ ท่องเที่ยวปลอดภัย รับเปิดประเทศ 15 - 16 พ.ย. นี้
....
นายกรัฐมนตรีและคณะ จะลงพื้นที่ตรวจราชการ จ.กระบี่และตรัง พร้อมประชุมคณะรัฐมนตรีอย่างเป็นทางการนอกสถานที่ (ครม. สัญจร) ครั้งที่ 1/2564 ระหว่างวันที่ 15 - 16 พ.ย. 64
.
สำหรับภารกิจวันที่ 15 พ.ย. 64 นายกฯ จะไปตรวจเยี่ยมสถานที่ต่าง ๆ ภายใน จ.กระบี่ เช่น ศูนย์พัฒนาประสิทธิภาพการให้ความช่วยเหลือและสร้างความปลอดภัยทางการท่องเที่ยว, ศูนย์จำหน่ายผลิตภัณฑ์ชุมชนสินค้า OTOP อันดามัน 6 จังหวัด, ชุมชนท่องเที่ยวบ้านคลองหรูด (คลองน้ำใส) และอุทยานแห่งชาติหาดนพรัตน์ธารา - หมู่เกาะพีพี เป็นต้น
.
วันที่ 16 พ.ย. 64 เป็นประธานการประชุม ครม. สัญจร และการประชุมการพัฒนาเศรษฐกิจและสังคมกลุ่มจังหวัดภาคใต้ฝั่งอันดามัน ร่วมกับผู้ว่าราชการ 6 จังหวัด ณ โรงแรมโซฟิเทล กระบี่ โภคีธรา กอล์ฟ แอนด์ สปา รีสอร์ท หลังเสร็จสิ้นการประชุมจะเดินทางไป อ.สิเกา จ.ตรัง เพื่อเป็นประธานในพิธีเปิด "ท่าเรือปากเมง เปิดประตูสู่อันดามัน”
.
การลงพื้นที่ของนายกฯ ครั้งนี้ จะส่งผลดีต่อการกระตุ้นเศรษฐกิจ ส่งเสริมการท่องเที่ยวในแหล่งท่องเที่ยวที่สำคัญ และช่วยสร้างความมั่นใจด้านความปลอดภัยแก่นักท่องเที่ยว ภายหลังจากที่ประเทศไทยได้ "เปิดประเทศ" อย่างเป็นทางการเมื่อวันที่1 พ.ย. ที่ผ่านมา
#ไทยคู่ฟ้า#ร่วมต้านโควิด19
-------------------
วันเสาร์ที่ 28 พฤษภาคม 2565
รมว.สุชาติ สานฝันนักเรียนที่ไม่ได้เรียนต่อ สู่เจ้าของกิจการ
รมว.สุชาติ มอบกรมพัฒนาฝีมือแรงงาน เพิ่มทักษะด้านอาชีพแก่นักเรียนที่ขาดโอกาส สร้างโอกาสเป็นเจ้าของกิจการ
วันอังคารที่ 12 เมษายน 2565
นายสรพงศ์ ไพฑูรย์พงษ์ รองปลัดกระทรวงคมนาคม ตรวจความพร้อมการอำนวยความสะดวกและการให้บริการประชาชนเดินทางกลับภูมิลำเนาในช่วงเทศกาลสงกรานต์
พร้อมเน้นย้ำให้ บขส. คุมเข้มมาตรการความปลอดภัย รถพร้อม คนพร้อม ป้องกันอุบัติเหตุ สร้างความมั่นใจให้ผู้โดยสาร ตลอดช่วงสงกรานต์ 2565 เพื่อให้พี่น้องประชาชน “เดินทางสะดวก ปลอดภัย ห่างไกลโควิด-19”
วันที่ 11 เมษายน 2565 นายสรพงศ์ ไพฑูรย์พงษ์ รองปลัดกระทรวงคมนาคม ประธานกรรมการบริษัท ขนส่ง จำกัด กระทรวงคมนาคม ตรวจเยี่ยมการอำนวยความสะดวกและการให้บริการในช่วงเทศกาลสงกรานต์ที่จุดจอดรถโดยสารขนาดเล็ก (รังสิต) และสถานีเดินรถรังสิต โดยมี นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด พร้อมด้วยผู้บริหาร บริษัท ขนส่ง จำกัด (บขส.) ให้การต้อนรับ
นายสรพงศ์ ไพฑูรย์พงษ์ รองปลัดกระทรวงคมนาคม กล่าวว่า ในช่วงเทศกาลสงกรานต์ ปี 2565 นายศักดิ์สยาม ชิดชอบ รัฐมนตรีว่าการกระทรวงคมนาคม ได้กำชับให้ดูแลเรื่องมาตรการความปลอดภัยในรถโดยสารและพนักงานขับรถ โดยรถโดยสารทุกคันที่นำมาวิ่งให้บริการต้องตรวจเช็คสภาพให้พร้อมใช้งาน ติดตั้งระบบ GPS ควบคุมความเร็วบนรถโดยสาร ไม่เกิน 90 กิโลเมตรต่อชั่วโมง ในเส้นทางสายยาวที่มีระยะทางเกิน 400 กิโลเมตร ต้องจัดให้มีพนักงานขับรถ 2 คน มีการตรวจสารเสพติดและแอลกอฮอล์พนักงานขับรถ นอกจากนี้กรมการขนส่งทางบก (ขบ.) ได้มีการตั้งจุดตรวจรถโดยสารสาธารณะ (Checking Point) เพื่อลดความเสี่ยงการเกิดอุบัติเหตุทางถนนที่เกิดจากความไม่พร้อมของรถโดยสารสาธารณะ
ในส่วนมาตรการป้องกันและควบคุมการแพร่ระบาดของโรคติดเชื้อไวรัส COVID-19 บขส. ได้ดำเนินการตามมาตรการ COVID Free Setting สำหรับบริการขนส่งสาธารณะ อาทิ มีการเช็ดทำความสะอาดสถานีขนส่ง งดการเสิร์ฟอาหารบนรถ มีการเว้นระยะห่างในสถานีขนส่ง และจัดให้มีการระบายอากาศที่ดีและเพียงพอ เป็นต้น นอกจากนี้ พนักงานประจำรถ บขส. มีการตรวจหาเชื้อไวรัส COVID-19 แบบ Antigen Test Kit หรือ ATK ทุก 3 วัน รวมทั้งขอความร่วมมือ ผู้โดยสาร สวมหน้ากากอนามัยหรือหน้ากากผ้าขณะใช้บริการที่สถานีขนส่งและบนรถโดยสารตลอดการเดินทาง รวมทั้งให้ลงทะเบียนผ่านอปพลิเคชันไทยชนะหรือแพลตฟอร์มไทยชนะทุกครั้งที่ใช้บริการรถโดยสารสาธารณะและที่สถานีขนส่งผู้โดยสารด้วย
ทาง บขส. คาดว่า ช่วงเทศกาลสงกรานต์จะมีประชาชนเดินทางประมาณ 40,000 คนต่อวัน ซึ่งเพิ่มขึ้นจากช่วงเทศกาลปีใหม่ที่ผ่านมาประมาณ 30% จึงได้เตรียมรถโดยสาร (รถ บขส. รถร่วม รถตู้) ไว้อำนวยความสะดวกในเที่ยวไปเฉลี่ยวันละ 3,700 เที่ยว ส่วนเที่ยวกลับ คาดว่าจะมีผู้โดยสารใช้บริการเฉลี่ยวันละ 38,000 คนและใช้รถโดยสารประมาณ 3,700 เที่ยว อย่างไรก็ดี บขส. ได้ขอความร่วมมือผู้ประกอบการนำรถโดยสารไม่ประจำทางมาวิ่งเสริมเที่ยววิ่ง ประมาณ 700 คัน จึงมั่นใจว่าเพียงพอรองรับความต้องการของผู้ใช้บริการ และไม่มีปัญหาผู้โดยสารตกค้าง
วันจันทร์ที่ 15 สิงหาคม 2565
พม. เร่งช่วยเหลือครอบครัว 4 ชีวิต นั่งร้องไห้ริมถนน หลังถูกผู้ใหญ่บ้านไล่ออกจากหมู่บ้าน ที่จังหวัดบุรีรัมย์
พม. เร่งช่วยเหลือครอบครัว 4 ชีวิต นั่งร้องไห้ริมถนน หลังถูกผู้ใหญ่บ้านไล่ออกจากหมู่บ้าน ที่จังหวัดบุรีรัมย์
เมื่อวันที่ 19 มิ.ย. 65เวลา 10.30 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า จากกรณีการนำเสนอข่าว ว่า สุดเวทนา 4 ชีวิตครอบครัวพิการ นั่งร้องไห้ริมถนน ถูกผู้ใหญ่บ้านไล่ออกจากหมู่บ้าน ที่ตำบลโคกว่าน อำเภอละหานทราย จังหวัดบุรีรัมย์ นั้น ล่าสุดกระทรวงการพัฒนาสังคมและความมั่นคงของมนุษย์ (พม.) โดยทีม พม. One Home จังหวัดบุรีรัมย์ สำนักงานพัฒนาสังคมและความมั่นคงของมนุษย์จังหวัดบุรีรัมย์ และหน่วยงานที่เกี่ยวข้อง ได้ลงพื้นที่ตรวจสอบข้อเท็จจริงและเร่งให้ความช่วยเหลือแล้ว
นางสาวแรมรุ้งกล่าวว่า จากการลงพื้นที่ตรวจสอบข้อเท็จจริงพบว่า ครอบครัวดังกล่าวอาศัยอยู่บนที่ดินของญาติ ซึ่งเป็นบ้านที่มีลักษณะเป็นกระต๊อบเล็กๆ สภาพไม่มั่นคงแข็งแรง ไม่ถูกสุขลักษณะ ไม่สามารถกันฝนได้ และไม่ปลอดภัย ไม่มีห้องน้ำใช้ต้องอาศัยห้องน้ำของเพื่อนบ้าน ที่ตำบลโคกว่าน อำเภอละหานทราย จังหวัดบุรีรัมย์ โดยสมาชิกในครอบครัวประกอบด้วย หญิงอายุ 59 ปี ประกอบอาชีพตัดฟืนขายในชุมชน รายได้ไม่แน่นอน อาศัยอยู่กับลูกและหลานอีก 3 คน ได้แก่ 1.ลูกสาวอายุ 33 ปี มีปัญหาด้านสุขภาพกล้ามเนื้ออ่อนแรง และมีอาการปัญหาด้านสุขภาพจิต (ยังไม่มีใบรับรองจากแพทย์) 2.ลูกชายอายุ 12 ปี เรียนอยู่ชั้น ป.6 มีความพกพร่องทางสติปัญญาสมาธิสั้น รับยาที่โรงพยาบาลส่งเสริมสุขภาพชุมชน มีนิสัย ชอบเดินในชุมชนและหยิบจับของต่างๆ และ 3.หลานชานอายุ 10 ปี กำลังเรียนอยู่ชั้น ป.4 สุขภาพร่างกายแข็งแรง และเป็นเด็กเรียนดี
นางสาวแรมรุ้งกล่าวต่อไปว่า กระทรวง พม. และหน่วยงานที่เกี่ยวข้องในพื้นที่ได้เร่งให้การช่วยเหลือครอบครัวผู้ประสบปัญหาดังกล่าว ดังนี้ 1.ดำเนินการลงพื้นที่ ร่วมกับ ผู้นำชุมชน อาสาสมัครพัฒนาสังคมและความมั่นคงของมนุษย์ (อพม.) และเครือข่ายในพื้นที่ เพื่อให้ความช่วยเหลือครอบครัวอย่างเร่งด่วน กรณีถูกไล่ออกจากพื้นที่ พร้อมทั้งทำความเข้าใจกับชุมชน เพื่อให้ครอบครัวสามารถกลับมาอาศัยที่บ้านหลังเดิมได้ 2.ดำเนินการวางแผนช่วยเหลือครอบครัวเป็นรายบุคคล รวมทั้งการปรับพฤติกรรมการเลี้ยงดูเด็กในครอบครัว โดยการประชุมทีมร่วมกับสหวิชาชีพ 3.ดำเนินการออกบัตรคนพิการให้กับคนพิการทั้งสองคนในครอบครัว เมื่อได้รับเอกสารรับรองความพิการจากโรงพยาบาล เพื่อให้คนพิการเข้าถึงสิทธิและสวัสดิการด้านต่างๆ 4.ดำเนินการปรับสภาพบ้านที่อยู่อาศัย ตามโครงการปรับสภาพแวดล้อมที่อยู่อาศัยสำหรับคนพิการ ให้มีสภาพที่อยู่อาศัยที่เหมาะสม เหมาะแก่การพักอาศัย 5.ดำเนินการให้ความช่วยเหลือเป็นเงินสงเคราะห์ครอบครัว และพิจารณาช่วยเหลือจากกองทุนคุ้มครองเด็ก และ 6.ดำเนินการจัดเก็บสมุดพกครอบครัว นำข้อมูลเข้าสู่โครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน เพื่อนำไปวางแผนแก้ไขปัญหารวมทั้งให้ความช่วยเหลือในระยะสั้น ระยะกลาง และระยะยาวให้ครอบคลุมในทุกมิติต่อไป
นางสาวแรมรุ้งกล่าวเพิ่มเติมว่า หากประชาชนพบเห็นหรือประสบปัญหาทางสังคมและสามารถติดต่อขอความช่วยเหลือได้ที่ 1)ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง 2)สายด่วนคนพิการ โทร. 1479บริการ 24 ชั่วโมง และ 3) สำนักงานพัฒนาสังคมและความมั่นคงของมนุษย์จังหวัด และ อาสาสมัครพัฒนาสังคมและความมั่นคงของมนุษย์ (อพม.) ในพื้นที่ ซึ่งกระทรวงพม. พร้อมประสานทุกหน่วยงานเพื่อให้ความช่วยเหลืออย่างเต็มที่
วันพฤหัสบดีที่ 2 ธันวาคม 2564
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม พร้อมเชื่อมขนส่ง - โลจิสติกส์ทางน้ำเมืองอุดร
กับจังหวัด GMS ภูมิภาคลุ่มน้ำโขง
วันที่ 1 ธันวาคม 2564 ณ จังหวัดอุดรธานี เวลา 09.00 น. ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ร่วมตรวจราชการพร้อม พลเอก ประยุทธ์ จันทร์โอชา นายกรัฐมนตรี พลเอกประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงคมนาคม ตรวจความคืบหน้าการก่อสร้างพิพิธภัณฑ์ธรรมเจดีย์พระธรรมวิสุทธิมงคล (หลวงตามหาบัว) ณ วัดเกษรศีลคุณ (วัดป่าบ้านตาด) ตำบลบ้านตาด อำเภอเมืองอุดรธานี ร่วมประชุมหารือกับหน่วยงานภาครัฐและเอกชน อุดรธานี ณ ศูนย์ประชุมมลฑาทิพย์ ฮอลล์ อำเภอเมืองอุดรธานี ในด้านการพัฒนาระบบการเชื่อมโยงการขนส่งและโลจิสติกส์ในภูมิภาค เจ้าภาพพืชสวนโลก 2026 จากนั้น ได้ตรวจความพร้อมการเปิดเมืองรับนักท่องเที่ยว ณ วังนาคิณ คำชะโนด อำเภอบ้านดุง ซึ่งเป็นสถานที่ท่องเที่ยวสำคัญแห่งหนึ่งในจังหวัดอุดรธานี รวมทั้งได้รายงานความพร้อมในส่วนที่กรมเจ้าท่าดำเนินการ ดังนี้
1) การป้องกันอุทักภัยและภัยแล้ง จะขุดลอกแม่น้ำ ชาวบ้านจะได้รับประโยชน์ 2,850 หลังคาเรือน โดยในปี 64 ขุดลอก 2 แม่น้ำ ได้แก่ แม่น้ำสงคราม (ต.ทุ่งฝน) และลำน้ำสวย (ต.จอมศรี) ได้ 154,243 ลูกบาศก์เมตร ปี 65 แม่น้ำสงคราม (หมู่ 6 ต.ทุ่งฝน) 74,800 ลูกบาศก์เมตร และปี 66 มีแผนขุดลอก 3 แห่ง 1) ลำน้ำสวย ต.จอมศรี 2) ลำน้ำสวย ต.วัดธาตุ 3) แม่น้ำสงคราม ต.อ้อมกอ อ.บ้านดุง จะขุดได้ 176,600 ลูกบาศก์เมตร
2) การท่องเที่ยวทางน้ำ (ล่องเรือชมทะเลบัวแดง) กำชับการขออนุญาตและสอบความรู้การใช้เรือของผู้ประกอบการเรือ 5 กลุ่ม (250 ลำ) ให้ได้มาตรฐานความปลอดภัยทางน้ำ และห้ามเกิดอุบัติเหตุทางน้ำ
วันพุธที่ 4 สิงหาคม 2564
รัฐมนตรีว่าการกระทรวงยุติธรรม ห่วงลูกหนี้ถูกยึดทรัพย์ช่วงโควิดระบาด ชวนเกษตรกรได้รับผลกระทบเข้าร่วมโครงการช่วยไกล่เกลี่ยถึง 15 กันยายนนี้
รัฐมนตรีว่าการกระทรวงยุติธรรม ห่วงลูกหนี้ถูกยึดทรัพย์ช่วงโควิดระบาด ชวนเกษตรกรได้รับผลกระทบเข้าร่วมโครงการช่วยไกล่เกลี่ยถึง 15 กันยายนนี้
การแพร่ระบาดของโรคโควิด-19 ส่งผลทำให้ภาวะเศรษฐกิจถดถอยลง นายสมศักดิ์ เทพสุทิน รัฐมนตรีว่าการกระทรวงยุติธรรม ห่วงใยประชาชน รวมทั้งเกษตรกรที่ไม่สามารถชำระหนี้ได้ตามกำหนด ก่อให้เกิดหนี้สินครัวเรือน หนี้รายย่อย หนี้บัตรเครดิต และหนี้ธุรกิจ ที่เข้าสู่กระบวนการบังคับคดีมากยิ่งขึ้น จึงสั่งการให้กรมบังคับคดีเร่งช่วยบรรเทาความเดือดร้อน นั้น
นางอรัญญา ทองน้ำตะโก อธิบดีกรมบังคับคดี เปิดเผยว่า รัฐมนตรีว่าการกระทรวงยุติธรรมกำชับให้กรมบังคับคดีเดินหน้าช่วยเหลือประชาชนที่ได้รับผลกระทบอย่างเต็มที่ ตนจึงเร่งทำตามนโยบายโดยจัดโครงการ “บังคับคดีร่วมใจไกล่เกลี่ยช่วยเหลือเกษตรกรถูกยึดทรัพย์จำนอง” ระหว่างวันที่ 1 กรกฎาคม – 15 กันยายน 2564 ที่ศูนย์ไกล่เกลี่ยข้อพิพาท กรมบังคับคดี และสำนักงานบังคับคดีจังหวัด และสาขาทั่วประเทศ รวมจำนวน 116 แห่ง โดยผลจากการจัดโครงการระหว่างวันที่ 1 - 31 กรกฎาคม 2564 สามารถไกล่เกลี่ยสำเร็จ ทั้งสิ้น 49 เรื่อง ทุนทรัพย์ จำนวน 12,128,011.87 บาท ทำให้มีการชะลอ งดการบังคับคดีกับที่ดิน และที่ดินพร้อมสิ่งปลูกสร้างของลูกหนี้ตามคำพิพากษา โดยเป็นที่ดิน จำนวน 222 ไร่ 1 งาน 17.6 ตารางวา และบ้านอยู่อาศัย จำนวน 7 หลัง
นางอรัญญา เปิดเผยอีกว่า ขอเชิญชวนลูกหนี้เกษตรกรที่กำลังประสบปัญหาหนี้สิน ซึ่งศาลมีคำพิพากษาแล้ว และอยู่ระหว่างการบังคับคดี สามารถเข้าร่วมการไกล่เกลี่ยได้ภายในวันที่ 15 กันยายน 2564 โดยสามารถยื่นคำร้องขอไกล่เกลี่ยข้อพิพาทได้ทางเว็บไซต์กรมบังคับคดี www.led.go.th และขอไกล่เกลี่ยข้อพิพาทออนไลน์ผ่านแอปพลิเคชัน Session call ทั้งนี้ สามารถสอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี หมายเลขโทรศัพท์ 02881 4840 , 02887 5072 หรือสายด่วนกรมบังคับคดี 1111 กด 79 และสำนักงานบังคับคดีทั่วประเทศ
วันพฤหัสบดีที่ 28 ตุลาคม 2564
โฆษกรัฐบาล ชู “Thailand Pass” พร้อมต้อนรับนักท่องเที่ยว ลดขั้นตอนการเอกสาร นักเดินทางสามารถ Test and Go รอผลตรวจโควิด-19 แล้วเดินทางได้เลย ตั้งแต่ 1 พ.ย. นี้
โฆษกรัฐบาล ชู “Thailand Pass” พร้อมต้อนรับนักท่องเที่ยว ลดขั้นตอนการเอกสาร นักเดินทางสามารถ Test and Go รอผลตรวจโควิด-19 แล้วเดินทางได้เลย ตั้งแต่ 1 พ.ย. นี้
วันที่ 28 ตุลาคม 2564 นายธนกร วังบุญคงชนะ โฆษกประจำสำนักนายกรัฐมนตรี เผย ประเทศไทยเดินหน้าเตรียมความพร้อมเปิดประเทศต้อนรับนักท่องเที่ยวต่างชาติด้วยรูปแบบ “Thailand Pass” แทนระบบ COE (Certificate of Entry) ลดขั้นตอนการอัปโหลดเอกสาร อำนวยความสะดวกรวดเร็วแก่นักท่องเที่ยว ตั้งแต่วันที่ 1 พฤศจิกายนนี้ เป็นต้นไป นักท่องเที่ยวและชาวไทยที่ประสงค์เดินทางเข้าสู่ประเทศไทย สามารถลงทะเบียนออนไลน์ผ่านเว็บไซต์ tp.consular.go.th ก่อนเดินทาง และรอการอนุมัติเป็นเวลา 1-3 วัน ซึ่งขึ้นอยู่กับการพิจารณาเอกสารรับรองการฉีดวัคซีน ประกอบด้วย
1. การตรวจโดยระบบอัตโนมัติสำหรับผู้ยื่นเอกสารวัคซีนที่มี QR Code และประเทศที่ออกเอกสารได้ให้ Public Key สาหรับการตรวจสอบเอกสารแก่ทางการ ไทยแล้ว (สามารถอนุมัติเอกสารให้ผู้เดินทางได้ทันที)
2. การตรวจโดยกรมควบคุมโรคด้วยตาเปล่าตามเกณฑ์ที่ สธ. กําหนด โดยมีระบบการตรวจสอบการจองที่พัก SHA+ ผ่านระบบ SHABA และ AQ ผ่านการยืนยันผู้เข้าพักจากโรงแรม AQ
จากนั้น เมื่อได้รับการอนุมัติ ผู้เดินทางสามารถดาวน์โหลด Thailand Pass QR Code ได้ทันทีเพื่อนำไปแสดงต่อสายการบินและเจ้าหน้าที่คัดกรอง พร้อมกับผลตรวจหาเชื้อโควิด-19 ไม่เกิน 72 ชม. ก่อนเดินทาง โดยไม่ต้องกรอก ตม.8 และ ตม.6 เมื่อเดินทางถึงไทย และดาวน์โหลดเพียงแอปพลิเคชัน “หมอชนะ” เท่านั้น โดยสำหรับผู้ที่เดินทางมาจากประเทศที่เข้าข่ายไม่ต้องกักตัว จำนวน 45 ประเทศ และเขตบริหารพิเศษฮ่องกงหรือนักท่องเที่ยวแบบ Test and Go สามารถเดินทางท่องเที่ยวได้ทันทีหลังจากการรอผลตรวจหาเชื้อโควิด-19 แบบ RT-PCR ในโรงแรมที่กำหนดไม่ต่ำกว่า 1 คืน ทั้งนี้ ผู้ที่เข้าข่ายไม่ต้องกักตัวจะต้องพำนักอยู่ในประเทศที่ได้รับอนุญาตไม่ต่ำกว่า 21 วัน ยกเว้นเดินทางมาจากประเทศไทย และเด็กอายุต่ำกว่า 12 ปี ที่ยังไม่ได้รับวัคซีน ที่เดินทางพร้อมผู้ปกครองที่ได้รับวัคซีนครบถ้วนตามเกณฑ์แล้ว สามารถเดินทางเข้าประเทศไทยได้ภายใต้เงื่อนไขไม่ต้องกักตัวเช่นเดียวกับผู้ปกครอง
โฆษกประจำสำนักนายกรัฐมนตรี ยังชี้แจงว่า กรณีผู้ที่เดินทางภายหลังสามารถอัพเดทข้อมูลบางส่วนและไม่ต้องเริ่มยื่นคำร้องใหม่ เนื่องจากระบบจะมีการเก็บข้อมูลผู้เดินทางไว้เป็นเวลา 1 ปี นับจากวันที่ผู้เดินทางฉีดวัคซีนเข็มล่าสุด และสำหรับผู้ที่ได้รับ COE ไปก่อนหน้านี้ สามารถใช้ COE ฉบับที่เคยได้รับไปแล้ว และสามารถขอรับเงินคืนได้โดยตรงจากโรงแรมที่ลงทะเบียนพำนักไว้ได้ Thailand Pass จะมีการเชื่อมโยงข้อมูล กับ COSTESHABA Entry Thailand และระบบตรวจคนเข้าเมือง เพื่อลดภาระงานของเจ้าหน้าที่ รองรับการเดินทางท่องเที่ยวข้ามจังหวัดในพื้นที่ Sandbox ที่สำคัญคือสามารถลดขั้นตอนการเตรียม/กรอก เอกสารของนักท่องเที่ยวด้วย เพื่อรองรับการต้อนรับนักท่องเที่ยวต่างชาติหลังจากการเปิดประเทศตั้งแต่วันที่ 1 พฤศจิกายน นี้ โดยจะเป็นการนำร่องรูปแบบการติดตามนักท่องเที่ยวอย่างมีประสิทธิภาพด้วยแอปพลิเคชันหมอชนะ เพื่อเป็นการควบคุมและป้องกันการแพร่ระบาดของโรคโควิด-19 ควบคู่ไปกับการขับเคลื่อน ฟื้นฟู เศรษฐกิจภาคอุตสาหกรรมท่องเที่ยวและบริการ ตามแนวทางการเปิดประเทศของ พลเอก ประยุทธ์ จันทร์โอชา นายกรัฐมนตรี
วันพฤหัสบดีที่ 18 สิงหาคม 2565
​Govt launches websites to provide counseling and assistance on internet crimes against children, child sexual abuse and online sex trafficking
​Govt launches websites to provide counseling and assistance on internet crimes against children, child sexual abuse and online sex trafficking
August 16, 2022, at 08.45 hrs, at Santi Maitri Building, Government House, prior to the weekly cabinet meeting, Deputy Government Spokesperson Ratchada Thanadirek disclosed that Prime Minister and Defense Minister Gen. Prayut Chan-o-cha was presented with a publicity campaign on the launch of the websites: www.help.ticac.org and www.คลิปหลุดทำไง.com to provide counseling and assistance to children and parents on internet crimes against children, and child sexual abuse and online sex trafficking. Participating in the event were Minister of Interior Gen. Anupong Paojinda, Prime Minister’s Secretary General Distat Hotrakitya, and Pol Maj Gen Surachate Hakparn, Assistant Police Commissioner-General and head of Thailand Internet Crimes Against Children Task Force (TICAC).
The website development program is led by Prime Minister's Delivery Unit under the Office of Prime Minister’s Secretary-General, in collaboration with other concerned agencies, such as King Prajadhipok's Institute, The Hug Project, and Family Connection Foundation. It is implemented in accordance with the Government’s policy to suppress online child sexual abuse, which is another form of human trafficking, an issue announced as “National Agenda”. The Criminal Code has also been amended to add Sections 287/1 and 287/2 to criminalize sexual exploitation and abuse of minors. The two websites: www.help.ticac.org and www.คลิปหลุดทำไง.com will later be transferred to TICAC under the authority of the Royal Thai Police’s Centre for the Advocacy of Children, Women, Families and the Suppression of Human Trafficking.
The Prime Minister commended concerned agencies for the program and observed the operation of the websites. He also emphasized that the Government has placed great importance on protection of personal data and privacy rights, as the Personal Data Protection Act (PDPA) has now come into full effect. The public is urged to use their phone wisely and carefully, while concerned agencies must strictly enforce the law on these issues.
The websites: www.help.ticac.org and www.คลิปหลุดทำไง.com will be the channels for filing grievances, whistleblowing, and providing advices to parents and children on child sexual abuse and online sex trafficking, as well as crimes against children, which should eventually lead to suppression and arrest of the culprits.
วันพฤหัสบดีที่ 17 มีนาคม 2565
ปลัดฯ กอบชัย เป็นประธานการประชุมพร้อมมอบนโยบาย และแนวทางการปฏิบัติงานให้กับคณะทำงาน จัดทำระบบใบอนุญาตอิเล็กทรอนิกส์ของกระทรวงอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมพร้อมมอบนโยบายและแนวทางการปฏิบัติงานให้กับคณะทำงานจัดทำระบบใบอนุญาตอิเล็กทรอนิกส์ของกระทรวงอุตสาหกรรม
ปลัดฯ กอบชัย เป็นประธานการประชุมพร้อมมอบนโยบายและแนวทางการปฏิบัติงานให้กับคณะทำงานจัดทำระบบใบอนุญาตอิเล็กทรอนิกส์ของกระทรวงอุตสาหกรรม
วันนี้ (17 มีนาคม 2565) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะทำงานจัดทำระบบใบอนุญาตอิเล็กทรอนิกส์ของกระทรวงอุตสาหกรรม ครั้งที่ 1/2565 พร้อมมอบนโยบายและแนวทางการปฏิบัติงานให้กับ คณะทำงานฯ ซึ่งทำหน้าที่ในการกำกับ ดูแล ติดตาม ตรวจสอบ สนับสนุน รวมถึงแก้ไขปัญหาและให้ข้อเสนอแนะการดำเนินงานพัฒนาระบบออกใบอนุญาตอิเล็กทรอนิกส์ (ร.ง.4 ออนไลน์) ของกระทรวงอุตสาหกรรม สำหรับอำนวยความสะดวกในการให้บริการยื่นคำขอรับใบอนุญาตประกอบกิจการโรงงาน ร.ง.4 รวมถึงการออกใบอนุญาตในรูปแบบอิเล็กทรอนิกส์ ทั้งนี้ที่ประชุมได้ร่วมกันพิจารณาแนวทางการดำเนินการพัฒนาระบบออกใบอนุญาตอิเล็กทรอนิกส์ (ร.ง.4 ออนไลน์) ของกระทรวงอุตสาหกรรม โดยมีนายวีระวัฒน์ ศรีสม ผู้อำนวยการศูนย์เทคโนโลยีสารสนเทศและการสื่อสาร สำนักงานปลัดกระทรวงอุตสาหกรรม นายธีรทัศน์ อิศรางกูร ณ อยุธยา ผู้อำนวยการศูนย์เทคโนโลยีสารสนเทศและการสื่อสาร กรมโรงงานอุตสาหกรรม และคณะทำงานฯ ร่วมประชุม ณ ห้อง อก.2 ชั้น 3 อาคารสำนักงานปลัดกระทรวงอุตสาหกรรม และผ่านโปรแกรม ZOOM
วันจันทร์ที่ 18 ตุลาคม 2564
รัฐมนตรีว่าการกระทรวงยุติธรรม ปลื้มมหาวิทยาลัยมหิดลนำโครงการ "นิคมอุตสาหกรรมราชทัณฑ์-กฎหมาย JSOC" ออกข้อสอบปริญญาเอก ยันเดินหน้าต่อให้สำเร็จหวังช่วยสังคมให้ปลอดภัย
รัฐมนตรีว่าการกระทรวงยุติธรรม ปลื้มมหาวิทยาลัยมหิดลนำโครงการ "นิคมอุตสาหกรรมราชทัณฑ์-กฎหมาย JSOC" ออกข้อสอบปริญญาเอก ยันเดินหน้าต่อให้สำเร็จหวังช่วยสังคมให้ปลอดภัย สร้างงานให้ผู้พ้นโทษ ลดการกระทำผิดซ้ำ
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า ตนได้ทราบว่า มหาวิทยาลัยมหิดล ออกข้อสอบระดับปริญญาเอก สาขาอาชญาวิทยและการบริหารงานยุติธรรม โดยให้นักศึกษาวิเคราะห์ โครงการนิคมอุตสาหกรรมราชทัณฑ์ ว่าจะสามารถลดหรือแก้ปัญหากระบวนการยุติธรรมไทยได้อย่างไรบ้าง และอีกเรื่องคือ การกำหนดความผิดในคดีอุกฉกรรจ์ คดีสะเทือนขวัญ หรือคดีที่เป็นที่สนใจของประชาชน หรือ JSOC ซึ่งตนรู้สึกดีใจที่สถาบันการศึกษาชั้นนำของประเทศได้สนใจเรื่องดังกล่าวและนำไปออกข้อสอบ ให้นักศึกษาได้วิเคราะห์ น่าจะได้ความคิดที่หลากหลายจากนักศึกษาระดับปริญญาเอก นำไปประยุกต์ใช้กับโครงการต่างๆได้ต่อไปด้วย
นายสมศักดิ์ กล่าวว่า ตนขอยืนยันว่าจะเดินหน้าโครงการนิคมอุตสาหกรรมราชทัณฑ์ให้สำเร็จ แม้ว่าจะต้องใช้เวลาอีกสักระยะหนึ่ง แต่ในขณะนี้เราได้มีโครงการนำร่อง สมุทรปราการโมเดล ส่งผู้พักโทษให้ไปทำงานกับผู้ประกอบการใน จ.สมุทรปราการ ไปแล้วในรุ่นแรก และกำลังจะมีรุ่นต่อไปตามมา โดยโครงการนี้จะช่วยลดค่าใช้จ่ายให้กับกรมราชทัณฑ์ในการดูแลผู้ต้องขังปีละหลายร้อยล้านบาท ลดความแออัดในเรือนจำ ทำให้ผู้ต้องขังที่พ้นโทษออกมามีทักษะอาชีพ มีงานทำ ไม่หวนไปกระทำผิดซ้ำอีก รวมทั้งยังเป็นการช่วยกระตุ้นเศรษฐกิจจากค่าแรงที่พวกเขานำไปใช้จ่ายได้อีกด้วย โดยโครงการนี้คาดว่าวันที่ 19 ต.ค. จะเข้าสู่การพิจารณาของ คณะรัฐมนตรี (ครม.)ได้ ส่วนในเรื่องกฎหมาย JSOC ขณะนี้เรากำลังเร่งดำเนินการให้เกิดความปลอดภัยต่อสังคมโดยเฉพาะผู้หญิง โดยขณะนี้ร่างกฎหมายฉบับนี้ อยู่ระหว่างการพิจารณาของคณะกรรมการกฤษฎีกา
"นโยบายและโครงการต่างๆที่กระทรวงยุติธรรมเสนอและดำเนินการออกมา เพื่อหวังให้ประชาชนและสังคมได้ประโยชน์มากที่สุด รวมถึงการทำให้ชาวบ้านเข้าถึงกระบวนการยุติธรรมได้ง่ายมากขึ้น ซึ่งตนจะเดินหน้าต่อไปให้สำเร็จ ตามนโยบาย ยุติธรรมสร้างสุข ยุติธรรมเชิงรุก สร้างสุขให้ประชาชน"นายสมศักดิ์ กล่าว
วันพุธที่ 12 มกราคม 2565
รมว.อว. รับมอบผลิตภัณฑ์โตชิบา พร้อมส่งต่อโรงพยาบาลในสังกัดกระทรวงฯ
รมว.อว. รับมอบผลิตภัณฑ์โตชิบา พร้อมส่งต่อโรงพยาบาลในสังกัดกระทรวงฯ
17 พฤศจิกายน 2564 ณ อาคาร สวทช. ชั้น 1 ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) พร้อมด้วย ศ.ดร.นพ.สิริฤกษ์ ทรงศิวิไล ปลัด อว. นำคณะผู้บริหารกระทรวง รับมอบเครื่องฟอกอากาศและเครื่องกองน้ำ รวม 450 เครื่อง จาก บริษัท โตชิบา ไทยแลนด์ จำกัด มูลค่ารวม 9,473,000 บาท โดยส่งต่อให้กับโรงพยาบาลในสังกัดกระทรวงการอุดมศึกษา วิทยาศาสตร์ วิจัยและนวัตกรรมเพื่อนำไปใช้ประโยชน์ต่อไป
ศ.(พิเศษ) ดร.เอนก กล่าวว่า รู้สึกปลื้มใจ และยินดีเป็นอย่างยิ่งที่ได้รับมอบผลิตภัณฑ์ดี ๆ ของ บริษัท โตชิบา ไทยแลนด์ จำกัด ซึ่งจะเป็นประโยชน์กับบุคลากรทางการแพทย์ และรวมไปถึงผู้ป่วยในโรงพยาบาลสังกัด อว. ขอขอบคุณ บริษัท โตชิบา ไทยแลนด์ จำกัด และหวังว่าจะเป็นอีกก้าวหนึ่งที่สำคัญ แต่ไม่ใช่เพียงก้าวเดียวหรือก้าวสุดท้ายที่เป็นความร่วมมือกันระหว่าง อว. กับ บริษัท จากนี้ไปหวังว่าจะมีโอกาสได้ร่วมงานกับโตชิบามากขึ้น ทั้งในส่วนของผลิตภัณฑ์ งานวิจัยต่างๆ และจะดีใจมาก หากบริษัทเข้ามาใช้บริการของกระทรวง อว. ในแง่ที่นำวิจัย นวัตกรรมต่าง ๆ มาให้เราทำ เราจะทำให้ดีที่สุด เพราะเราอยากเปิดกระทรวงนี้ให้กับธุรกิจทุก ๆ ธุรกิจที่สนใจ และหวังว่าจะสานความสัมพันธ์ที่ดีต่อไปได้อีกในอนาคต
คุณกอบกาญจน์ วัฒนวรางกูร ประธานกรรมการบริการ กลุ่มบริษัทโตชิบา กล่าวว่า กลุ่มบริษัทโตชิบ้า ดำเนินธุรกิจด้วยปรัชญา นำสิ่งที่ดีสู่ชีวิต มาอย่างต่อเนื่องตลอดกว่า 54 ปีในประเทศไทย หวังว่าการมีส่วนร่วมครั้งนี้จะทำให้คุณภาพชีวิตของแพทย์ พยาบาล และคนไข้นั้นมีคุณภาพชีวิตที่ดีขึ้น และเชื่อมั่นว่าผลิตภัณฑ์ต่าง ๆ ที่จะถูกส่งมอบไปยังโรงพยาบาลในสังกัดกระทรวง อว. เหล่านี้จะสามารถทำประโยชน์สูงสุดให้กับสังคมไทยได้ต่อไปและตลอดไป
วันอาทิตย์ที่ 14 พฤศจิกายน 2564
ทริสเรทติ้งคงอันดับเครดิตองค์กร ธอส. ที่ AAA
ทริสเรทติ้งประกาศคงอันดับเครดิตองค์กรของ ธอส.ในระดับ “AAA”  เป็นปีที่ 2 ติดต่อกัน (เริ่มจัดอันดับปี 2563-2564) สะท้อนความมั่นคงและสถานะการเป็นสถาบันการเงินเฉพาะกิจของรัฐในการส่งเสริมให้ประชาชนได้มีที่อยู่อาศัยเป็นของตนเอง
ธนาคารอาคารสงเคราะห์ (ธอส.) เผย ทริสเรทติ้ง สถาบันการจัดอันดับเครดิตที่มีความน่าเชื่อถือ ประกาศคงอันดับเครดิตองค์กรของ ธอส.ในระดับ “AAA” เป็นปีที่ 2 ติดต่อกัน (เริ่มจัดอันดับปี 2563-2564) สะท้อนความมั่นคงและสถานะการเป็นสถาบันการเงินเฉพาะกิจของรัฐที่มีบทบาทสำคัญมากที่สุดต่อการดำเนินงานตามนโยบายรัฐบาลในการส่งเสริมให้ประชาชนได้มีที่อยู่อาศัยเป็นของตนเอง
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ทริสเรทติ้ง สถาบันการจัดอันดับเครดิตที่มีความน่าเชื่อถือ ประกาศคงอันดับเครดิตองค์กรของ ธอส.ในระดับ “AAA” เป็นปีที่ 2 ติดต่อกัน (เริ่มจัดอันดับปี 2563-2564) และจัดอันดับเครดิต พันธบัตรไม่ด้อยสิทธิ ไม่มีหลักประกันของบรรษัทตลาดรองสินเชื่อที่อยู่อาศัย (บตท.) ในระดับ “AAA” ภายหลังการควบรวม บตท. เข้ากับ ธอส. ตามพระราชบัญญัติยุบเลิกบรรษัทตลาดรองสินเชื่อที่อยู่อาศัย พ.ศ. 2563 รวมทั้งแนวโน้มอันดับเครดิตของ ธอส. ที่ระดับ “คงที่” (Stable) ซึ่งเป็นระดับสูงสุดจาก ทริสเรทติ้ง สะท้อนถึงสถานะทางกฎหมายของ ธอส. ที่เป็นหน่วยงานรัฐวิสาหกิจ
และสถาบันการเงินเฉพาะกิจของรัฐที่มีบทบาทสำคัญมากที่สุดต่อการดำเนินนโยบายของรัฐบาลในการส่งเสริมให้ประชาชนที่มีรายได้น้อยถึงปานกลางให้มีที่อยู่อาศัยเป็นของตนเอง เห็นได้จากผลการดำเนินงานปี 2563 ธอส. สามารถปล่อยสินเชื่อใหม่ได้ถึง 225,151 ล้านบาท สูงสุดในรอบ 67 ปี นับตั้งแต่ก่อตั้งธนาคาร และ ณ ไตรมาสที่ 3 ของปี 2564 ยังปล่อยสินเชื่อใหม่ได้ถึง 166,173 ล้านบาท และให้ความช่วยเหลือลูกค้าที่ได้รับผลกระทบด้านรายได้จาก COVID-19 อย่างต่อเนื่องตั้งแต่ปี 2563 ถึงปัจจุบัน มีลูกค้าเข้ามาตรการรวมสูงสุดถึง 968,555 บัญชี เงินต้นคงเหลือ 842,056 ล้านบาท
นอกจากนี้ ธอส. ยังเป็นผู้ให้บริการสินเชื่อที่อยู่อาศัยรายใหญ่ที่สุดในประเทศไทย โดยมีส่วนแบ่งทางการตลาดที่ระดับ 32.40% ณ สิ้นเดือนมิถุนายน 2564 เมื่อเปรียบเทียบกับสถาบันการเงินเฉพาะกิจด้วยกัน ธอส. จึงถือว่าเป็นสถาบันการเงินเฉพาะกิจที่มีขนาดใหญ่เป็นอันดับ 3 ในประเทศไทย โดยมีสินทรัพย์รวมมูลค่า 1.4 ล้านล้านบาท และ ณ สิ้นเดือนมิถุนายน 2563 มีอัตราส่วนความเพียงพอของเงินกองทุนของ ธอส. อยู่ที่ระดับ 15.26% ซึ่งสูงกว่าข้อกำหนดตามกฎระเบียบ ซึ่งการจัดอันดับเครดิตในครั้งนี้สะท้อนให้เห็นถึงเสถียรภาพประสิทธิภาพการเป็นองค์กรที่ดี และสามารถขับเคลื่อนภารกิจเพื่อมุ่งสู่เป้าหมายของธนาคารต่อไป
วันพุธที่ 6 กรกฎาคม 2565
คกก.โรคจากการประกอบอาชีพและสิ่งแวดล้อม เห็นชอบยกระดับบริการดูแลสุขภาพคนทำงาน ให้เป็นมาตรฐานเดียวกันทั้งภาครัฐและเอกชน
คกก.โรคจากการประกอบอาชีพและสิ่งแวดล้อม เห็นชอบ อนุบัญญัติภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ. 2562 การกำหนดมาตรฐานการให้บริการและขึ้นทะเบียนของหน่วยบริการอาชีวเวชกรรมและเวชกรรมสิ่งแวดล้อม ให้เป็นมาตรฐานเดียวกัน
คกก.โรคจากการประกอบอาชีพและสิ่งแวดล้อม เห็นชอบ อนุบัญญัติภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ. 2562 การกำหนดมาตรฐานการให้บริการและขึ้นทะเบียนของหน่วยบริการอาชีวเวชกรรมและเวชกรรมสิ่งแวดล้อม ให้เป็นมาตรฐานเดียวกันทั้งหน่วยงานภาครัฐและเอกชน เพื่อยกระดับบริการดูแลสุขภาพกลุ่มคนทำงานและประชาชน ให้ได้รับการดูแลรักษาอย่างทันท่วงที และมีประสิทธิภาพเพิ่มขึ้น
วันนี้ (6 กรกฎาคม 2565) ที่สถาบันบำราศนราดูร จ.นนทบุรี นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข ได้รับมอบหมายจากนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขเป็นประธานการประชุมคณะกรรมการควบคุมโรคจากการประกอบอาชีพและโรคจากสิ่งแวดล้อม ครั้งที่ 3/2565 โดยมีผู้แทนหน่วยงานที่เกี่ยวข้องเข้าร่วม โดย นายแพทย์โสภณกล่าวว่า ในวันนี้ที่ประชุมได้ร่วมกันพิจารณาและมีมติเห็นชอบ อนุบัญญัติภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ. 2562 ใน 3 เรื่องสำคัญ คือ 1.การกำหนดมาตรฐานการให้บริการของหน่วยบริการอาชีวเวชกรรม 2.การกำหนดมาตรฐานการให้บริการของหน่วยบริการเวชกรรมสิ่งแวดล้อม โดยมาตรฐานการให้บริการประกอบด้วย การบ่งชี้และประเมินความเสี่ยงของการเกิดโรคจากการประกอบอาชีพและโรคจากสิ่งแวดล้อม ตรวจสุขภาพตามปัจจัยเสี่ยง ตรวจสุขภาพให้เหมาะสมกับงาน ตรวจสุขภาพก่อนกลับเข้าทำงาน เฝ้าระวัง ป้องกัน และควบคุมโรค รวมทั้งการวินิจฉัยสาเหตุของโรค การรักษาพยาบาล การฟื้นฟูสมรรถภาพ และการเฝ้าระวังสุขภาพประชาชน และ3.การขึ้นทะเบียนของหน่วยบริการ โดยกำหนดให้หน่วยบริการฯ ขึ้นทะเบียนกับกรมควบคุมโรคหรือหน่วยงานอื่นใดของรัฐ ซึ่งหน่วยบริการจะต้องมีคุณสมบัติตามหลักเกณฑ์หรือเงื่อนไขตามที่กำหนด และประเมินมาตรฐานทุกๆ 3 ปี โดยหลักการทั้ง 3 อนุบัญญัติ ดังกล่าวจะนำไปใช้เป็นมาตรฐานเดียวกันในหน่วยบริการทั้งภาครัฐและเอกชน เพื่อยกระดับการดูแลเฝ้าระวังสุขภาพกลุ่มคนวัยทำงาน ให้ได้รับการดูแลรักษาอย่างทันท่วงที และมีประสิทธิภาพเพิ่มขึ้นโดยมอบให้กรมควบคุมโรคจะจัดทำคู่มือและแนวทางการดำเนินงานของหน่วยบริการ
นอกจากนี้ในที่ประชุมได้ติดตามความก้าวหน้าการดำเนินงานของอนุกรรมการด้านต่าง ๆ รวมทั้งกำหนดเป้าหมายในการจัดทำอนุบัญญัติภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ. 2562 ทั้งหมด 27 ฉบับ ให้แล้วเสร็จภายในปี 2566 ขณะนี้มีอนุบัญญัติที่มีผลใช้บังคับแล้ว จํานวน 10 ฉบับ อีกทั้งได้นำเสนอความก้าวหน้าการจัดทำแผนการเฝ้าระวัง การป้องกัน และการควบคุมโรคจากการประกอบอาชีพและโรคจากสิ่งแวดล้อมระดับชาติ (พ.ศ. 2564 - 2580) และแผนปฏิบัติการ (Action Plan) ภายใต้แผนฯระยะที่ 1 (พ.ศ. 2564 - 2565) และระยะที่ 2 (พ.ศ. 2566 - 2570) คณะรัฐมนตรีมีมติเห็นชอบต่อ (ร่าง) แผนฯ ดังกล่าวและให้หน่วยงานที่เกี่ยวข้องนำแผนไปดำเนินการต่อไป
**************************************6 กรกฎาคม 2565
วันศุกร์ที่ 29 ตุลาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 20 – 28 ตุลาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 20 – 28 ตุลาคม 2564 พบการกระทำผิด จำนวน 686 คดี คิดเป็นเงินค่าปรับ 17.56 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 20 – 28 ตุลาคม 2564) พบว่ามีการกระทำผิด จำนวน 686 คดี คิดเป็นเงินค่าปรับ 17.56 ล้านบาท โดยแยกเป็น สุรา จำนวน 345 คดี ค่าปรับ 2.72 ล้านบาท ยาสูบ จำนวน 264 คดี ค่าปรับ 9.22 ล้านบาท ไพ่ จำนวน 8 คดี ค่าปรับ 0.08 ล้านบาท น้ำมันและผลิตภัณฑ์น้ำมัน จำนวน 16 คดี ค่าปรับ 3.87 ล้านบาท น้ำหอม จำนวน 2 คดี ค่าปรับ 0.12 ล้านบาท รถจักรยานยนต์ จำนวน 35 คดี ค่าปรับ 0.93 ล้านบาท และสินค้าอื่น ๆ จำนวน 16 คดี ค่าปรับ 0.62 ล้านบาท โดยมีของกลางแยกเป็นน้ำสุรา จำนวน 1,389.575 ลิตร ยาสูบ จำนวน 20,091 ซอง ไพ่ จำนวน 395 สำรับ น้ำมันและผลิตภัณฑ์น้ำมัน จำนวน 89,635.000 ลิตร น้ำหอม จำนวน 86 ขวด รถจักรยานยนต์ จำนวน 40 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม 2564 – 28 ตุลาคม 2564 พบว่ามีการกระทำผิด จำนวน 2,070 คดี คิดเป็นเงินค่าปรับ 53.25 ล้านบาท โดยแยกเป็น สุรา จำนวน 1,067 คดี ค่าปรับ 9.79 ล้านบาท ยาสูบ จำนวน 722 คดี ค่าปรับ 22.51 ล้านบาท ไพ่ จำนวน 29 คดี ค่าปรับ 0.31 ล้านบาท น้ำมันและผลิตภัณฑ์น้ำมัน จำนวน 52 คดี ค่าปรับ 12.93 ล้านบาท น้ำหอม จำนวน 12 คดี ค่าปรับ 0.66 ล้านบาท รถจักรยานยนต์ จำนวน 137 คดี ค่าปรับ จำนวน 2.89 ล้านบาท และสินค้าอื่น ๆ จำนวน 51 คดี ค่าปรับ 4.16 ล้านบาท โดยมีของกลางแยกเป็นน้ำสุรา จำนวน 9,248.195 ลิตร ยาสูบ จำนวน 48,295 ซอง ไพ่ จำนวน 1,384 สำรับ น้ำมันและผลิตภัณฑ์น้ำมัน จำนวน 357,375.000 ลิตร น้ำหอม จำนวน 12,807 ขวด รถจักรยานยนต์ จำนวน 156 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันพฤหัสบดีที่ 18 สิงหาคม 2565
ชาวบ้านชุมชนวัดสุทัศน์เข้าพบ รมต.อนุชา ยื่นหนังสือขอความช่วยเหลือกรณีถูกทางวัดยึดที่คืน  ด้าน รมต.อนุชา เร่งสั่งการ พศ. ตรวจสอบถี่ถ้วน ยึดผลประโยชน์ชาติและพี่น้องประชาชนเป็นหลัก
ชาวบ้านชุมชนวัดสุทัศน์เข้าพบ รมต.อนุชา ยื่นหนังสือขอความช่วยเหลือกรณีถูกทางวัดยึดที่คืน  ด้าน รมต.อนุชา เร่งสั่งการ พศ. ตรวจสอบถี่ถ้วน ยึดผลประโยชน์ชาติและพี่น้องประชาชนเป็นหลัก
วันนี้ (18 สิงหาคม 2565) เวลา 11.00 น. ณ อาคารรัฐสภา นายอนุชา นาคาศัย รัฐมนตรีประจำสำนักนายกรัฐมนตรี พร้อมด้วย นางสาวกานต์กนิษฐ์ แห้วสันตติ สมาชิกสภาผู้แทนราษฎร กรุงเทพมหานคร เขต 1 นายอดิลัน อาลีอิสเฮาะ สมาชิกสภาผู้แทนราษฎร จังหวัดยะลา เขต 1 และนายอินทพร จั่นเอี่ยม รองผู้อำนวยการสำนักงานพระพุทธศาสนาแห่งชาติ รับมอบหนังสือร้องเรียนจากตัวแทนประชาชนชุมชนรอบวัดสุทัศนเทพวราราม ราชวรมหาวิหาร กรณีที่ทางวัดขอให้ผู้เช่าออกจากพื้นที่เช่า ซึ่งส่งผลกระทบต่อผู้เช่าที่เป็นร้านค้าและที่อยู่อาศัยโดยรอบ รวมถึงทำลายอาคารสถาปัตยกรรมที่เป็นเอกลักษณ์อายุกว่า 100 ปี
ที่ผ่านมาทางวัดได้ออกหนังสือ ที่ 066/2563 ลงวันที่ 18 ธันวาคม 2563 แจ้งไปยังสำนักงานพระพุทธศาสนาแห่งชาติ โดยระบุเนื้อความว่าทางวัดมีโครงการจะก่อสร้างอาคารปฏิบัติ ในปี 2565 โดยให้สำนักงานพระพุทธศาสนาแห่งชาติงดต่อสัญญาเช่าที่ดินและอาคารศาสนสมบัติของทางวัด โดยให้ผู้เช่าออกจากพื้นที่เช่าภายในวันที่ 31 ธันวาคม 2565 ซึ่งประชาชนโดยรอบมองว่าการกระทำดังกล่าวจะเป็นการทำลายศาสนสมบัติอันทรงคุณค่าของชาติ โดยเฉพาะอาคารที่มีสถาปัตยกรรมงดงามที่ตั้งอยู่บนถนนตรีทอง แขวงราชบพิตร เขตพระนคร มีอายุกว่า 100 ปี รวมถึงชุมชนโดยรอบที่มีอาคารและสถาปัตยกรรมที่เป็นเอกลักษณ์ หากทางวัดไม่ร่วมอนุรักษ์ชุมชนดังกล่าวให้อยู่คู่กับวัด จะขัดต่อหลักปฏิบัติ “บวร” คือ บ้าน วัด โรงเรียน อยู่ร่วมกันในชุมชนอย่างสงบสุข
รัฐมนตรีประจำสำนักนายกรัฐมนตรี กล่าวว่า รัฐบาลมีความห่วงใยต่อความเดือดร้อนของพี่น้องประชาชนทุกภาคส่วน ในส่วนของการดำเนินการขั้นต่อไปตนจะเร่งหารือสำนักงานพระพุทธศาสนาแห่งชาติ และตรวจสอบข้อเท็จจริงทันที เพื่อพิจารณาช่วยเหลือและแก้ไขปัญหาดังกล่าวให้ประชาชนในพื้นที่ วัด โรงเรียน สามารถอยู่ร่วมกันด้วยความปกติสุข รวมถึงร่วมกันอนุรักษ์สมบัติของวัดซึ่งเป็นศาสนสมบัติอันทรงคุณค่าของชาติ ทั้งนี้ ขอให้ประชาชนมั่นใจว่ารัฐบาลจะแก้ปัญหานี้ด้วยความละเอียด ถี่ถ้วน โดยคำนึงถึงความสุขของประชาชนและประโยชน์ที่เกิดขึ้นกับประเทศชาติมากที่สุด
ด้าน ส.ส.กานต์กนิษฐ์ กล่าวว่า พื้นที่ที่ดังกล่าวเป็นพื้นที่ที่ชาวบ้านอยู่อาศัยมากว่า 100 ปี ประกอบกับมีอาคารบ้านเรือนที่เป็นเอกลักษณ์งดงาม ควรค่าแก่การอนุรักษ์ให้คงการเป็นเขตพระนคร เขตเมืองเก่าที่หายากในปัจจุบัน และเพื่อให้พี่น้องประชาชนในพื้นที่สามารถอยู่อาศัยได้ จึงขอให้ทางสำนักงานพระพุทธศาสนาพิจารณาเรื่องนี้โดยคำนึงถึงพี่น้องประชาชนเป็นหลัก
......................
วันจันทร์ที่ 24 มกราคม 2565
“นราพัฒน์” จับมือผู้ส่งออกผลไม้ จัดติวเข้มเกษตรกรผู้ปลูกทุเรียนภาคเหนือเพื่อการส่งออก ครั้งที่ 1
“นราพัฒน์” จับมือผู้ส่งออกผลไม้ จัดติวเข้มเกษตรกรผู้ปลูกทุเรียนภาคเหนือเพื่อการส่งออก ครั้งที่ 1 มุ่งยกระดับคุณภาพและมาตรฐาน สร้างความได้เปรียบเหนือประเทศคู่แข่ง มั่นใจ การส่งออกทุเรียนภาคเหนือไปโลดแน่
(เมื่อวันที่ 22 ม.ค. 65) นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ เป็นประธานเปิด “โครงการอบรมพัฒนาเกษตรกรผู้ปลูกทุเรียนภาคเหนือเพื่อการส่งออก ครั้งที่ 1” ณ หอประชุมตลาดผลไม้เทศบาลตำบลหัวดง (OTOP) อำเภอลับแล จังหวัดอุตรดิตถ์ โดยกระทรวงเกษตรและสหกรณ์ และบริษัทพันธมิตรด้านการส่งออกผลไม้ ประกอบด้วย บริษัท เดอะลิส อินเตอร์ คอร์ปอเรชั่น บริษัท เอ็นทีเอฟ อินเตอร์กรุ๊ป(ไทยแลนด์) จำกัด และบริษัท กสิรุ่งเรือง จำกัด ได้ร่วมกันสนับสนุนค่าใช้จ่ายในการจัดอบรม ภายใต้วัตถุประสงค์เพื่อขับเคลื่อนการส่งออกผลไม้ไปยังตลาดทั้งในประเทศและต่างประเทศ รวมถึงการยกระดับความรู้เกษตรกรและการเพิ่มประสิทธิภาพด้านต่าง ๆ นำไปสู่การยกระดับด้านคุณภาพการผลิตแก่เกษตรกรในพื้นที่ภาคเหนืออย่างครบวงจร ซึ่งได้รับความสนใจจากเกษตรกรเข้าร่วมกว่า 100 คน
นายนราพัฒน์ กล่าวว่า โครงการอบรมพัฒนาเกษตรกรผู้ปลูกทุเรียนภาคเหนือเพื่อการส่งออก ครั้งที่ 1 นี้ ถือเป็นก้าวสำคัญของการพัฒนาเกษตรกร โดยเฉพาะผู้ปลูกทุเรียนในพื้นที่ภาคเหนือ ซึ่งจะได้เรียนรู้ถึงการพัฒนาการผลิตทุเรียนให้ได้ตามมาตรฐาน GAP รวมถึงการป้องกันจำกัดหนอนเจาะเมล็ดทุเรียน จากวิทยากรผู้ทรงคุณวุฒิ จากศูนย์วิจัยและพัฒนาการเกษตรอุตรดิตถ์ อีกทั้งยังมีการให้บริการด้านการเกษตร การจัดนิทรรศการความรู้จากหน่วยงานต่าง ๆ เช่น ธนาคารเพื่อการเกษตรและสหกรณ์การเกษตร (ธ.ก.ส.) จังหวัดอุตรดิตถ์ เป็นต้น
"ภาพรวมในการจัดอบรมครั้งนี้อบรม ทุกฝ่ายเห็นตรงกันว่าทุเรียนหมอนทอง ยังเป็นผลไม้ที่มีอนาคต มีการส่งออกที่ดีขึ้นตามลำดับ นับตั้งแต่เดือนมกราคมถึงเดือนสิงหาคม 2564 ที่ผ่านมา สามารถส่งออกเป็นมูลค่าทั้งสิ้น 89,000 ล้านบาท เพิ่มขึ้นถึงร้อยละ 76 เมื่อเทียบกับปี 2563 อย่างไรก็ตาม สิ่งที่กลุ่มผู้ประกอบการต้องการให้พัฒนามากขึ้น คือ การเสริมสร้างความรู้ความเข้าใจให้แก่เกษตรกร เพื่อรักษาคุณภาพผลผลิต ที่จะช่วยสร้างความเชื่อมั่นให้กับตลาดต่างประเทศ สร้างความได้เปรียบในการแข่งขันกับประเทศคู่แข่ง เช่น เวียดนามและมาเลเซีย โดยสิ่งที่ต้องเน้นย้ำกับเกษตรกร คือ ต้องมีการผลิตที่มีคุณภาพ ปลอดภัยตามมาตรฐานที่กำหนด เช่น การรับรองมาตรฐาน GAP เนื่องจากการส่งออกทุเรียนไปยังตลาดต่างประเทศ โดยเฉพาะประเทศจีน ซึ่งมีมาตรการควบคุมการนำเข้าที่เข้มงวดในเรื่องโรคและแมลงนั้น ต้องให้ความสำคัญกับการจัดการดูแลเรื่องเหล่านี้เป็นพิเศษ” นายนราพัฒน์ กล่าว
วันอังคารที่ 22 กุมภาพันธ์ 2565
ครม.อนุมัติกว่า 600 ลบ. ชดเชยดอกเบี้ยกิจการยางแห้ง พร้อมปรับเงื่อนไขโครงการสินเชื่อเงินทุนหมุนเวียนกิจการไม้ยาง ครอบคลุมสินเชื่อมากขึ้น
ครม.อนุมัติกว่า 600 ลบ. ชดเชยดอกเบี้ยกิจการยางแห้ง พร้อมปรับเงื่อนไขโครงการสินเชื่อเงินทุนหมุนเวียนกิจการไม้ยาง ครอบคลุมสินเชื่อมากขึ้น
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 22 กุมภาพันธ์ 2565 ว่า ครม.อนุมัติโครงการชดเชยดอกเบี้ยให้แก่ผู้ประกอบกิจการยาง (ยางแห้ง) วงเงิน 603.50 ล้านบาท และให้การยางแห่งประเทศไทยทำหน้าที่ขอรับการจัดสรรงบประมาณในการจ่ายชดเชยดอกเบี้ยให้กับผู้เข้าร่วมโครงการ ตามที่กระทรวงเกษตรและสหกรณ์เสนอ โครงการนี้มีวัตถุประสงค์เพื่อเพิ่มสภาพคล่องและลดต้นทุนทางการเงินให้แก่ผู้ประกอบกิจการยาง (ยางแห้ง) ที่รับซื้อยางจากเกษตรกรชาวสวนยางและสถาบันเกษตรกรชาวสวนยาง โดยกำหนดเป้าหมายให้ผู้ประกอบกิจการยางสามารถซื้อผลผลิตยางแห้งได้ไม่น้อยกว่า 350,000 ตัน (คิดราคาเฉลี่ยปี 2564 ยางแผ่นดิบราคา 57 บาทต่อกิโลกรัม) ซึ่งรัฐบาลจะชดเชยดอกเบี้ยในการขอสินเชื่อเพื่อซื้อผลผลิตยางแห้งจากเกษตรกรชาวสวนยางในอัตราร้อยละ 3 ต่อปี ส่วนระยะเวลาดำเนินการโครงการจะเริ่มตั้งแต่เดือนสิงหาคม 2564 – ธันวาคม 2565
นอกจากนี้ ครม.ยังมีมติอนุมัติปรับปรุงหลักเกณฑ์และเงื่อนไขโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ เพื่อให้ผู้ประกอบการสามารถขอสินเชื่อเพื่อนำมาเป็นค่าใช้จ่ายในกิจกรรมอื่นๆ ที่เกี่ยวข้องกับการดำเนินงานกิจการไม้ยางและผลิตภัณฑ์ได้ เช่น การขยายกำลังการผลิต การปรับเปลี่ยนเครื่องจักรการผลิต ณ ที่ตั้งเดิมหรือที่ตั้งใหม่ การซื้อที่ดินเพื่อเป็นที่เก็บสต็อกยาง เป็นต้น จากเดิมที่ผู้ประกอบการสามารถขอสินเชื่อเพื่อเป็นค่าใช้จ่ายในการซื้อไม้ยางและผลิตภัณฑ์มาเก็บสต็อกและแปรรูปเท่านั้น สำหรับรายละเอียดการปรับปรุงหลักเกณฑ์และเงื่อนไขมีดังนี้ 1)แหล่งสินเชื่อ ผู้ประกอบการจะต้องมีสินเชื่อเป็นเงินทุนหมุนเวียนและหรือ “สินเชื่อที่เกี่ยวข้องกับการดำเนินงานกิจการไม้ยางและผลิตภัณฑ์” กับสถาบันการเงินตามรายชื่อธนาคารพาณิชย์และสถาบันการเงิน (เฉพาะกิจ) ที่สนับสนุนสินเชื่อภายใต้โครงการ จากเดิมที่กำหนดเฉพาะ “สินเชื่อเป็นเงินทุนหมุนเวียน” เท่านั้น 2)รัฐบาลสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 3 ต่อปี จำนวนไม่เกิน 600 ล้านบาท จากวงเงินกู้ 20,000 ล้านบาท โดยเพิ่มเงื่อนไขให้สอดคล้องกับสินเชื่อที่เกี่ยวข้องกับการดำเนินงานกิจการไม้ยางและผลิตภัณฑ์ คือ ชดเชยดอกเบี้ยสินเชื่อเงินทุนหมุนเวียนในการรับซื้อไม้ยาง และหรือชดเชยดอกเบี้ยสินเชื่อเกี่ยวข้องกับการดำเนินงานกิจการไม้ยางและผลิตภัณฑ์ ที่ใช้ในการขยายกำลังการผลิต/ปรับเปลี่ยนเครื่องจักรการผลิต ณ ที่ตั้งเดิมหรือที่ตั้งใหม่ เพื่อใช้ในการประกอบกิจการ จากเดิมที่ไม่กำหนดเงื่อนไขดังกล่าว
--------------------------
วันอังคารที่ 15 กุมภาพันธ์ 2565
ครม. เห็นชอบร่างกฏกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. ....  ลดภาษีสรรพสามิตน้ำมันดีเซล 3 บาทต่อลิตร 3 เดือน
ครม. เห็นชอบร่างกฏกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. ....  ลดภาษีสรรพสามิตน้ำมันดีเซล 3 บาทต่อลิตร 3 เดือน
วันที่ 15 กุมภาพันธ์ 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่าที่ประชุมคณะรัฐมนตรี (ครม.) เห็นชอบร่างกฏกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... โดยมีสาระสำคัญเป็นการปรับลดอัตราภาษีสรรพสามิตน้ำมันดีเซล และน้ำมันอื่นๆที่คล้ายกัน ตั้งแต่วันที่กฎกระทรวงมีผลใช้บังคับถึงวันที่ 20 พฤษภาคม 2565 เพื่อบรรเทาความเดือดร้อนของประชาชนผ่านราคาขายปลีกน้ำมันในประเทศที่ลดลงโดยตรง และสะท้อนไปยังราคาสินค้าอุปโภคบริโภคที่จะลดลงตามไปด้วย ซึ่งจะทำให้โครงสร้างราคาขายปลีกน้ำมันดีเซล ปรับลดประมาณ 3บาท/ลิตร
โดยรายละเอียด มีดังนี้
น้ำมันดีเซลที่มีปริมาณกำมะถัน เกินร้อยละ 0.005 โดยน้ำหนัก อัตราภาษีเดิม 6.440 บาท อัตราภาษีใหม่ 3.440 บาทน้ำมันดีเซลที่มีปริมาณกำมะถันไม่เกินร้อยละ 0.005 โดยน้ำหนัก อัตราภาษีเดิม 6.440 บาท อัตราภาษีใหม่ 3.440
น้ำมันดีเซลที่มีไบโอดีเซลประเภทเมทิลเอสเตอร์ของกรดไขมันผสม ไม่เกินร้อยละ 4 อัตราภาษีเดิม 6.440 บาท อัตราภาษีใหม่ 3.440 บาท น้ำมันดีเซลที่มีไบโอดีเซลประเภทเมทิลเอสเตอร์ของกรดไขมันผสม เกินร้อยละ 4 แต่ไม่เกินร้อยละ 7 อัตราภาษีเดิม 5.990 บาท อัตราภาษีใหม่ 3.200 บาท น้ำมันดีเซลที่มีไบโอดีเซลประเภทเมทิลเอสเตอร์ของกรดไขมันผสมเกินร้อยละ 7 แต่ไม่เกินร้อยละ 9 อัตราภาษีเดิม 5.930 บาท อัตราภาษีใหม่ 3.170 บาท ทั้งนี้ อัตราภาษีใหม่ จะมีผลตั้งแต่วันที่กฎกระทรวงมีผลใช้บังคับถึงวันที่ 20 พฤษภาคม 2565 จากนั้นตั้งแต่วันที่ 21 พฤษภาคม 2565 จะกลับสู่อัตราภาษีเดิม
“คาดการณ์ว่า จะทำให้ภาครัฐสูญเสียรายได้ภาษีสรรพสามิตสินค้าน้ำมันและผลิตภัณฑ์น้ำมันประมาณ 17,100 ล้านบาท จากปริมาณน้ำมันที่มีการชำระภาษี 4 เดือนแรกของปีงบประมาณ 2565 ที่จัดเก็บลดลงประมาณ 5,700 ล้านบาทต่อเดือน เป็นระยะเวลา 3 เดือน แต่จะเป็นการช่วยเศรษฐกิจในภาพรวมของประเทศ อาทิ อุตสาหกรรมการผลิต การเกษตร การท่องเที่ยวและบริการ และการขนส่ง” นาย ธนกร กล่าว
------------------------------
วันอังคารที่ 1 มีนาคม 2565
ครม. อนุมัติ 1,411.70 ล้านบาท สำหรับโครงการยกระดับการท่องเที่ยวเชิงสุขภาพจังหวัดภูเก็ต สู่เมืองท่องเที่ยวเชิงสุขภาพระดับโลก
ครม. อนุมัติ 1,411.70 ล้านบาท สำหรับโครงการยกระดับการท่องเที่ยวเชิงสุขภาพจังหวัดภูเก็ต สู่เมืองท่องเที่ยวเชิงสุขภาพระดับโลก
วันที่ 1 มี.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยที่ประชุมคณะรัฐมนตรี อนุมัติหลักการจัดสรรงบประมาณเพื่อดำเนินโครงการยกระดับการท่องเที่ยวเชิงสุขภาพ จ.ภูเก็ต สู่เมืองท่องเที่ยวเชิงสุขภาพระดับโลก โดยใช้ที่ดินราชพัสดุ เนื้อที่ 141 ไร่ 2 งาน 64 ตารางวา ระยะเวลาดำเนินการ 4 ปี ตั้งแต่ปี 66-69 จำนวนวงเงินลงทุน 1,411.70 ล้านบาท เพื่อเสริมสร้างความพร้อมระบบโครงสร้างพื้นฐานเทคโนโลยี วิทยาการทางการแพทย์ และระบบบริการทางการแพทย์รองรับการจัดบริการทางการแพทย์และสาธารณสุขระดับนานาชาติ ที่ทันสมัย พัฒนาเมืองภูเก็ตให้เป็นศูนย์กลางการบริการทางการแพทย์ มูลค่าสูงเชื่อมโยงการท่องเที่ยวนานาชาติ โดยโรงพยาบาลวชิระภูเก็ต ซึ่งเป็นโรงพยาบาลศูนย์สังกัดสำนักงานปลัดกระทรวงสาธารณสุข เป็นหน่วยงานรับผิดชอบโครงการ
สาระสำคัญของโครงการ ฯ
-การดำเนินโครงการ ฯ โดยมีจัดสร้างศูนย์บริการทางการแพทย์ครบวงจร ประกอบด้วย (1) ศูนย์บริการทางการแพทย์และสาธารณสุขระดับนานาชาติครบวงจร (International Health/Medical Plaza) (2) ศูนย์อภิบาลสุขภาพผู้สูงอายุนานาชาติ (Premium Long Term Care) (3) ศูนย์ใจรักษ์ (Hospice Home) หรือศูนย์การดูแลแบบประคับประคองในระยะสุดท้ายของชีวิต (4) ศูนย์เวชศาสตร์ฟื้นฟูครบวงจร (Rehabilitation Center)
-รูปแบบการบริหารจัดการโครงการ ฯ กระทรวงสาธารณสุข แจ้งว่าอยู่ระหว่างการหารือ โดยมี 5 รูปแบบ ได้แก่ (1) ภาครัฐดำเนินการเอง (2) รูปแบบพิเศษ (3) โรงพยาบาลกึ่งรัฐกึ่งเอกชน (4) องค์กรมหาชน และ (5) ภาครัฐร่วมลงทุนกับภาคเอกชน
สธ. จะมีการจัดทำ รายงานการวิเคราะห์ผลกระทบสิ่งแวดล้อม (รายงาน EIA) หลังจากที่คณะรัฐมนตรีมีมติอนุมัติในหลักการการจัดสรรงบประมาณให้ ดำเนินโครงการแล้ว
- ประโยชน์ที่คาดว่าจะเกิดขึ้น เช่น เกิดการจ้างงาน การกระจายรายได้ จากนักท่องเที่ยวที่เดินทางเข้ามา เพิ่มผลิตภัณฑ์มวลรวมของประเทศ (GDP) และท้องถิ่น ในพื้นที่หลังสถานการณ์การระบาดของโรคโควิด – 19 สร้างโอกาสการลงทุน เกิดการกระจายรายได้สำหรับภาคเอกชน เชื่อมโยงกับการท่องเที่ยวและภาคบริการอื่น ส่งผลให้มีมูลค่าเศรษฐกิจสูงขึ้น รวมทั้งยังเป็นการส่งเสริมภูมิปัญญาท้องถิ่น ด้านการแพทย์แผนไทย การแพทย์ทางเลือกและสมุนไพรไทย ด้วย
โฆษกประจำสำนักนายกรัฐมนตรี ยังกล่าวว่า การพัฒนาโครงการยกระดับการท่องเที่ยวเชิงสุขภาพจังหวัดภูเก็ตสู่เมืองท่องเที่ยวเชิงสุขภาพระดับโลก จะเป็นต้นแบบด้านการท่องเที่ยวเชิงสุขภาพ ถือเป็นส่วนหนึ่งของการยกระดับอุตสาหกรรมการท่องเที่ยวกลุ่มรายได้ดีและการท่องเที่ยวเชิงสุขภาพ ซึ่งเป็น 1 ใน 12 อุตสาหกรรมเป้าหมายเพื่อพลิกโฉมการพัฒนาประเทศในระยะต่อไป
วันอังคารที่ 5 กรกฎาคม 2565
​โฆษกรัฐบาลเผย นายกฯ ชื่นชมหน่วยงานที่เกี่ยวข้องในการผลักดันแนวนโยบาย Soft power ในอุตสาหกรรมบันเทิงอย่างเป็นรูปธรรม
​โฆษกรัฐบาลเผย นายกฯ ชื่นชมหน่วยงานที่เกี่ยวข้องในการผลักดันแนวนโยบาย Soft power ในอุตสาหกรรมบันเทิงอย่างเป็นรูปธรรม
วันนี้ (5 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมหน่วยงานที่เกี่ยวข้องที่มีส่วนผลักดันนโยบาย Soft power ของไทยในอุตสาหกรรมบันเทิง เพื่อกระตุ้นเศรษฐกิจภาคการท่องเที่ยว ดึงดูดนักท่องเที่ยวชาวต่างชาติเข้ามาท่องเที่ยวในประเทศไทยตามรอยซีรีย์และรายการบันเทิง
โฆษกประจำสำนักนายกรัฐมนตรี กล่าวว่า นักท่องเที่ยวชาวญี่ปุ่นเป็นประเทศที่เดินทางเข้ามาท่องเที่ยวในประเทศไทยมากเป็นอันดับต้น ๆ ในช่วงเดือนพฤศจิกายน 2564 และมีแนวโน้มเติบโตขึ้นเรื่อย ๆ ในอนาคต ประกอบกับมีกระแสการท่องเที่ยวตามรอยซีรีย์ ภาพยนตร์ รวมถึง รายการ reality show ที่กำลังเป็นที่นิยม การท่องเที่ยวแห่งประเทศไทย (ททท.) จึงได้จัดกรุ๊ปทัวร์ทดลองดึงชาวญี่ปุ่นที่ชื่นชอบคู่จิ้นชื่อดังของซีรีส์วาย หรือ Boy’s Love (BL) สัญชาติไทย มาท่องเที่ยวตามสถานที่ต่าง ๆ ในซีรีย์สร้างกระแสความนิยมต่อสถานที่ท่องเที่ยวในประเทศ ต่อยอดผลักดัน Soft power ตามแนวนโยบายของรัฐบาล
ซีรีส์วายไทยมีกระแสมาแรงเป็นอันดับ 1 ในตลาดซีรีย์วายประเทศญี่ปุ่น ปัจจุบันThai BL Drama ได้รับความนิยมเพิ่มขึ้นเรื่อย ๆในญี่ปุ่น มีการนำเข้ามาฉายให้ได้รับชมเพิ่มขึ้นในทุกปี ตั้งแต่ปี 2562 ทำให้ฐานคนดูชาวญี่ปุ่นในซีรีย์วายไทยปัจจุบันมีขนาดมากกว่า 1 ล้านคน และเมื่อ10-14 มิถุนายน 2565 มีการจัดทัวร์ท่องเที่ยวตามรอยคู่จิ้น มิว-กลัฟ ซึ่งเป็นคู่จิ้นที่มีฐานสมาชิกแฟนคลับชาวญี่ปุ่นกว่า 2 หมื่นราย โดยการจัดทัวร์ตามรอยคู่จิ้นดังกล่าวมีจุดประสงค์ ต้องการ ผลักดัน Soft power ซีรีย์วายสู่การท่องเที่ยวของไทย อีกทั้งต้องการกระตุ้นตลาดอุตสาหกรรมการท่องเที่ยวด้วยกลุ่มผู้ชื่นชอบซีรีส์วายชาวญี่ปุ่นที่มีศักยภาพในการท่องเที่ยว ทั้งนี้ ททท. ได้ตั้งเป้ายอดขายแพ็กเกจทัวร์ตามรอยคู่จิ้นซีรีส์วายในไทยแก่นักท่องเที่ยวญี่ปุ่นปี 2565 ที่ 1,000 คน และเพิ่มขึ้นในปี 2566 เป็นไม่ต่ำกว่า 5,000 คน
ททท. สำนักงานโตเกียว ได้ร่วมกับบริษัท YD Creation ซึ่งเป็นบริษัทที่ผลิตรายการ Reality Show : The Bachelorette Japan Season 2 จากบริษัท Warner Brothers และ Amazon Prime Japan ได้ถ่ายทำรายการ “The Bachelorette Japan Season 2” ที่จังหวัดเชียงใหม่ เป็นอีกโอกาสในการเผยแพร่สถานที่ท่องเที่ยว เอกลักษณ์ ความเป็นไทย ผ่านรายการจากต่างประเทศที่มาถ่ายทำในไทย ทั้งนี้ รายการดังกล่าว มีกำหนดออกอากาศในวันที่ 7 กรกฎาคม 2565 ผ่านแพลตฟอร์ม Prime Video ของ Amazon Prime Japan ซึ่งเป็นแพลตฟอร์มที่มีสมาชิกมากที่สุดในประเทศญี่ปุ่น
“รัฐบาลพร้อมร่วมมือกับทุกภาคส่วน เดินหน้านโยบายสนับสนุน soft power ผ่านสื่อบันเทิง ผลักดันให้อุตสาหกรรมสร้างสรรค์ของไทยให้เป็นที่รู้จักทั่วโลก ตามแนวทางส่งเสริมวัฒนธรรม 5F ได้แก่ 1. อาหาร (Food) 2. ภาพยนตร์และวีดิทัศน์ (Film) 3. การออกแบบแฟชั่นไทย (Fashion) 4. ศิลปะการป้องกันตัวแบบไทย (Fighting) และ 5. เทศกาลประเพณีไทย (Festival) เพื่อต่อยอดศิลปวัฒธรรมไทย ความเป็นไทย เพิ่มมูลค่าเศรษฐกิจสร้างสรรค์ ผลักดัน “Soft Power” ให้เป็นที่รู้จัก และเผยแพร่ในระดับโลก”นายธนกร กล่าว